Reigo Tamm

**Reigo Tamm** (sündinud 22. detsembril 1988 Rakveres) on eesti ooperilaulja (tenor) ja meelelahutaja.

2024. aasta sügishooajal võitis ta TV3 meelelahutussaate "Su nägu kõlab tuttavalt". 2025. aastal pälvis ta ajakirja Kroonika Aasta Meelelahutaja auhinna.

## Haridus
Reigo Tamm on lõpetanud 2008. aastal Tapa Gümnaasiumi ning õppinud ühe kursuse Eesti Muusika- ja Teatriakadeemia lavakunstikoolis näitleja erialal. Aastatel 2009–2016 õppis ta Eesti Muusika- ja Teatriakadeemias (Taavi Tampuu klassis). 

Ta on osalenud Jenny Anvelti, Giacomo Aragalli, Virgilijus Noreika, Jeffrey Goldbergi, Jon Thorsteinssoni ja Caroline Dowdle'i meistrikursustel. Näitlemise alal on ta end täiendanud Rose Bruford College'is Londonis.

## Töö ja looming
Aastatel 2014–2017 töötas ta Vanemuise teatris ooperisolistina. 

Alates 2017. aastast on ta rahvusooperi Estonia ooperisolist.

Esimese solistirolli kutselises teatris tegi ta Vanemuises 2011. aastal Lehári operetis "Lõbus lesk" Camille de Rossillonina. 

Hea hoo sai tema lavakarjäär sisse aga 2014. aastal, kui ta soleeris Tartu laulupeol, tegi Vanemuise teatris esimese peaosa, esines esimest korda Estonia teatrisaalis ja Soome Rahvusooperi laval ("Rehepapi" gastrolliga) ning sai oma esimese kultuuripreemia (Tartu linna noore kultuurikandja auhinna). Lisaks õnnestus tal siis proovida kätt libretisti ja lavastajana: ta kirjutas ja tõi koos Rasmus Kulliga Vanemuise Kollase Kassi Suvekoolis lavale laulumängu "Nooremuine", mis esietendus 2015. aastal.

Kriitik Aare Tool on 2025. aastal Estonias esietendunud Straussi opereti "Nahkhiir" peategelase kehastaja kohta öelnud: "Reigo Tamme (Eisenstein) ampluaa on lai, aga kõige ehedamalt avaneb tema tüpaaž just sellistes tegelaskujudes, kelle elurõõmu küllusekarikas vahutab kerge sarkasmiga üle ääre."

### Rolle Estonia teatri lavastustes ja kontserdikavades

* Tüürimees (Wagneri "Lendav hollandlane", 2016)
* Rätsep Motel (Bocki "Viiuldaja katusel", 2016)
* Adam (Zelleri "Linnukaupleja", 2017)
* Heinrich (Wagneri "Tannhäuser", 2017)
* Kalev (Puuri "Pilvede värvid", 2017)
* Nick (Puccini "Tütarlaps kuldsest läänest", 2018)
* Pierrot (Ehala "Buratino", 2018)
* Solist (Gounod' "Püha Cecilia missa", 2018)
* Ivan Lõkov (Rimski-Korsakovi "Tsaari mõrsja", 2019)
* Politseinik Krupke (Bernsteini "West Side Story", 2019)
* Krahv Albert ja Gaston (Korngoldi "Surnud linn", 2019)
* René von Luxemburg (Lehári "Krahv Luxemburg", 2020)

* Camille de Rossillon (Lehári "Lõbus lesk", 2021)
* Danilo (Lehári "Lõbus lesk", 2021)
* Teekannu vari (Raveli lühiooperid "Ravel : Ravel", 2021)
* Neptunuse (Poseidon) ülempreester (Mozarti "Idomeneo", 2021)
* Monostatos (Mozarti "Võluflööt", 2022)
* Kingpool (Kaumanni/Kelleri "Naksitrallid", 2022)
* Aristaios/Pluto (Offenbachi "Orpheus põrgus", 2022)
* Pinkerton (Puccini "Madama Butterfly", 2023)
* Le Dancaïre (Bizet' "Carmen", 2024)
* Torquemada (Raveli "Hispaania tund", 2024/2025)
* Eisenstein (Straussi "Nahkhiir", 2025)



### Rolle Vanemuise teatri lavastustes
* Nekrut (Lille "Tulleminek")
* Schmidt (Massenet’ "Werther", 2012)
* Kubjas Hans (Aintsi "Rehepapp", 2013)
* Jonas Kempe ja Henn (Tubina "Reigi õpetaja", 2014)
* Ruiz (Verdi "Trubaduur")
* Sõnumitooja (Verdi "Aida")
* Härra Vogelsang (Mozarti "Teatridirektor")
* Cacoblethes (Mederi "Kindlameelne Argenia")
* Ubaldo Piangi (Lloyd Webberi "Ooperifantoom", 2014)
* Vanaema (Aintsi "Guugelmuugelpunktkomm", 2017)

### Töö muudes teatrites ja muusikaprojektides
2013. aasta suvel laulis ta Prantsusmaal Aix-en-Provence'i ooperifestivali kooris.

Ta on laulnud solistina Vanemuise teatri kontsertlavastustes "Õhtu Straussiga" (2012) ja "Õhtu Kálmániga" (2015) ning mänginud Eesti Nuku- ja Noorsooteatri muusikalides "Kevadine ärkamine" (2012) ja "Shrek" (2013) ning Ugala teatri lavastuses "Toru. Krossides läbi elu" (2019) ja Emajõe Suveteatri lavastuses "Tagahoovish" (2017). 

2010. aastal laulis ja mängis ta Veljo Tormise 80. sünnipäeva tähistavas kontsertlavastuses "Külavahelaulud ehk Pariisi linnas Londonis". 

2011. aastal oli tal kandev roll (Heinz Liebling) Beneši operetis "Haljal aasal", mille lavastusega tähistati Lehtse kammerkoori 30. aastapäeva. 2006. aastal laulis ja mängis ta sama muusikakollektiivi etendatud Rodgersi muusikalis "Oklahoma" Curlyt.

2014. aastal oli ta Rudolf Tobiase kantaadi "Johannes Damaskusest" (mis 1897. aastal valminuna oli esimene professionaalne kantaat Eesti muusikas) ettekandel tenoripartiid esitanud vokaalsolist. Suurvormi kandsid ette Vanemuise sümfooniaorkester, Tartu Ülikooli Kammerkoor, Tartu Noortekoor ja Vanemuise ooperikoor, dirigeeris Lauri Sirp.

2016. aastal laulis ja mängis ta Eesti esimeses algupärases lõõtsamuusikalis "Lõõtspillihullus" (autorid Tiit Kikas ja Jan Rahman).

2019. aastal mängis ta tenorilauljat Komöödiateatri lavastuses "Maria Callase meistriklass" (lavastaja Andrus Vaarik). 

2021. aastal mängis ta Tiit Kikase ja Jaagup Kreemi lühiooperi "Ööbik ja üliõpilane" esiettekandel Üliõpilast.

2024. aasta novembris esietendunud muusikalis "Vanamehe muušikal" mängis ta Priidikut. 

2025. aastast esineb ta teatri Impeerium improkomöödias "Laval koos Reigo Tammega ehk Koomiliste sketšide õhtu".

### Tegevus kontsertartistina
Kontsertartistina on Reigo Tamm esinenud temaatiliste kavadega Eesti eri paigus nii tavakontsertidel kui ka Eesti Kontserdi korraldatavatel muusikahariduslikel üritustel. Tema sagedasemad lavapartnerid on olnud Maria Listra, Hanna-Liina Võsa, Koit Toome ja Johan Randvere. 
Näiteid tema osalusega uuematest kontserdikavadest: 
* 2020 – "Unustamatu Mister X – Georg Ots" koos Katrin Karisma, Lauri Liivi, Hanna-Liina Võsa ja Johan Randverega; 
* 2022 – Zonta Klubi korraldatud heategevuslik kontserdikava "Pikantne klassika" koos Elina Netšajevaga;
* 2023 – Vasalemma lossikontsertide sari, näiteks kontserdikava "Jõuluoopus" (2023, 2024) koos Maria Listraga;
* 2023/2024/2025 – Eesti Kontserdi koolikontsertide sarjas klassikalist muusikat ja muusikateatri tegemist tutvustav kontserdikava "Teatrimaagia" koos pianist Johan Randverega; 
* 2025 – üks soliste X Otepää talveöölaulupeol „Talveöös sädelevad meloodiad“;
* 2025 – kontserdisari "Legendide laulud" Georg Otsa, Luciano Pavarotti ja Frank Sinatra loomingust – koos Marko Matvere, Jassi Zahharovi, Kalle Sepa ja Oliver Kuusikuga; 
* 2025 – kontserdisari "Kammermuusika Rahvusooperis" ("Eesti helid" Mart Saare, Eduard Tubina ja Heino Elleri heliloomingust). 

### Tegevus kultuurikorraldajana
Reigo Tamm korraldas 2010. aastatel kaheksa aasta jooksul kunstilise juhina Tartu linna päeva ning sisustas alates 2016. aastast seal muusikaprogrammi "Ooperisümbioos".

Alates 2024. aastast on ta augustis toimuva Põltsamaa veinipäeva ja galakontserdi kunstiline juht.

Ta oli 31. detsembril 2024 rahvusooperis Estonia toimunud aastavahetuse balli "Suurlinnade tuled" kunstiline juht (koos Jaan Otsaga) ning ka õhtujuht (koos Janne Ševtšenkoga).

### Muu meelelahutus- ja heategevus
2019. aastal osales ta külalisesinejana meelelahutussaate "Su nägu kõlab tuttavalt" finaalis, kus toetas ansambli Paradoks basskitarristiks kehastunult finalist Karmo Nigulat tema võistlusetteastes – veidi hiljem koroonaaja hümniks saanud laulu "Ära möödu must lähedalt" ettekandel.

Alates 2021. aastast on ta mitmel hooajal mänginud Elisa ja Kanal 2 huumorisarjas "Alo" Ahtit.
 
2024. aasta sügishooajal võitis ta TV3 meelelahutussaate "Su nägu kõlab tuttavalt". Enne seda oli ta võitnud sarja viienda saate, kus oli kehastanud Riho Sibulat laulmas laulu "Kassitapp". Saatesarja üldvõiduga kaasnenud heategevusliku auhinnaraha 10 000 eurot annetas ta MTÜ-le Koos Laste Heaks, millest pool läks Hiiumaa ja teine pool Tapa valla vähekindlustatud peredele, üksiksaate auhinnaraha 1000 euroga toetas ta Tapa lapsi.

Lisaks tegi ta 2024. aastal ühe osalisena kaasa ETV tervise- ja elustiilisaates "Mehed, hakkame elama!" ning oli noorte teatrisaate "Laske mind lavale" žüriis.

2025. aastal osales ta GO3 dokumentaalsarjas "Rannakeha" ja kuulus TV3 meelelahutussaate "Maskis laulja" detektiivide hulka.

2025. aasta detsembris oli ta Estonia teatri aastavahetuse balli kunstiline juht.

## Poliitiline tegevus
Reigo Tamm kuulub alates 24. juulist 2008 Eesti Reformierakonda. 

Tamm on pärit Tapalt ning annab siiani märkimisväärse panuse sealse kogukonna elu arendamisse. Alates 2009. aastast on ta kuulunud Tapa vallavolikokku ning olnud eri aastatel selle esimees, aseesimees ja kultuurikomisjoni esimees. Ta on korraldanud kontserdisarju ("Noored muusikud" ja "Rosaarium"), aidanud välja töötada Tapa Vaksali teatri idee jne.

## Tunnustus
* 2015 – Tartu Kultuurikandja auhind noore kultuurikandja kategoorias
* 2015 – Tapa valla aasta tegija auhind kategoorias "Isiku tegu"
* 2016 – Norra Vest-Agderi maakonna stipendium
* 2018 – Kristallkingakese auhind
* 2019 – Eesti Rahvuskultuuri Fondi stipendium
* 2025 – Aasta Meelelahutaja auhind

### Teatrisisesed auhinnad
* 2020 – rahvusooperi Estonia publiku lemmiku preemia (SEB publikupreemia)
* 2024 – rahvusooperi Estonia publiku lemmiku preemia (SEB publikupreemia)

### Nominatsioonid
* 2023 – Eesti Teatriliidu muusikaauhinna nominent

## Isiklikku
Tema ema on õpetaja Erika Tamm. Tema elukaaslane on õpetaja Kaili Terask, paaril on kaks poega (sündinud 2020 ja 2025).

Reigo Tamm on öelnud, et tema üks kodu asub Tallinnas Kalamajas ja teine Tapal, juured on aga Tamsalus ja kõik suved veedab ta Hiiumaal. 

2024. aasta sügisel TV3 meelelahutussaates "Su nägu kõlab tuttavalt" osaledes kaalus ta minikleiti kandes 135 kilo, kuid peab rasvumust ohtlikuks terviseprobleemiks ning on mitmes telesaates tutvustanud enda peal läbi proovitud võtteid võitluses ülekaaluga. 

### Harrastused
Noorpõlves on ta harrastanud rahvatantsu, õppinud muusikakoolis eufooniumi, mänginud puhkpilliorkestris, laulnud koorides ning käinud Järvamaa Kuma raadios saateid tegemas. 

Enda kooliaegset aktiivsust on ta meenutanud nii: 
 

2024. aastast tantsib ta lauljate ja muusikalinäitlejate rahvatantsurühmas Mullaketrajad.

## Viited

## Välislingid
* Reigo Tamm rahvusooperi Estonia kodulehel
* Jaan Olmaru. Reigo Tamm: ooper on seksikas Tartu Postimees, 9. jaanuar 2015
* Jutusaade. Reigo Tamm Eesti Rahvusringhäälingu arhiiv, 1. märts 2015
* Aarne Mäe. Reigo Tamm: "Ooper ei pea tolmune olema" Virumaa Teataja, 1. juuli 2015
* Saage tuttavaks: multitalent Reigo Tammele ennustatakse suurt tulevikku! Reporter.ee, 7. oktoober 2015
* Ave-Marleen Rei. Mitte ainult noored ja ilusad Ajakiri Ramp 2015/2016, lk 44–49 
* Eve Klaas. Reigo Tamm: "Volikogu esimehe amet pole hirmutav" Virumaa Teataja, 10. juuni 2016
* Liisi Kanna. Ooperilaulja Reigo Tamm kujutles end näitlejana juba lasteaias Kuulutaja.ee, 16. november 2016
* Aigi Viira. Kuulsus kutsub külla | Reigo Tamm soovitab: mida teha Tapal? Õhtuleht.ee, 5. august 2017
* Videosari «Valimisjaoskond»: Tapal kandideeriv ooperilaulja loodab, et ei pea valima poliitika ja teatri vahel Postimees.ee, 14. oktoober 2017
* Inna Grünfelt. Tenor ja poliitik Reigo Tamm hakkas ... vanaemaks Virumaa Teataja, 3. november 2017
* Raimu Hanson. Reigo Tamm: ma pole sildu Tartuga põletanud Tartu Postimees, 15. november 2017
* Aigi Viira. Ooperilaulja Reigo Tamm: "Tahtsin väga, et Tartu linna päev muutuks miniooperifestivaliks!" Õhtuleht.ee, 28. juuni 2018
* Ruth Alaküla. Arvustus | "Orpheus põrgus". Särav maailm, kus armastusel pole kohta Eesti Päevaleht / LP, 25. oktoober 2022
* Elina Nechayeva ja Reigo Tamm mängisid lauldes "Aliast" ERR Menu, 29. juuni 2023
* Reigo Tamm: näosaates osalemine on toonud palju uusi pakkumisi ja kontakte ERR Vikerraadio, 18. november 2024
* Maire Aunaste. Näosaate võitja Reigo Tamm: kui mind poleks teatrikoolist välja visatud, ei oleks seda kõike juhtunud Maaleht.ee, 8. detsember 2024